CELEX: 32016D0321
Language: fi
Date: 2016-03-03 00:00:00
Title: Komission täytäntöönpanopäätös (EU) 2016/321, annettu 3 päivänä maaliskuuta 2016, geneettisesti muunnetun maissin (Zea mays L.) MON 810 (MON-ØØ81Ø-6) viljelyä koskevan luvan maantieteellisen soveltamisalan mukauttamisesta (tiedoksiannettu numerolla C(2016) 1231) (ETA:n kannalta merkityksellinen teksti)

5.3.2016   
            
            
               FI
            
            
               Euroopan unionin virallinen lehti
            
            
               L 60/90
            
         KOMISSION TÄYTÄNTÖÖNPANOPÄÄTÖS (EU) 2016/321,
   annettu 3 päivänä maaliskuuta 2016,
   geneettisesti muunnetun maissin (Zea mays L.) MON 810 (MON-ØØ81Ø-6) viljelyä koskevan luvan maantieteellisen soveltamisalan mukauttamisesta
   
      
         (tiedoksiannettu numerolla C(2016) 1231)
      
   
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon geneettisesti muunnettujen organismien tarkoituksellisesta levittämisestä ympäristöön ja neuvoston direktiivin 90/220/ETY kumoamisesta 12 päivänä maaliskuuta 2001 annetun Euroopan parlamentin ja neuvoston direktiivin 2001/18/EY (1) ja erityisesti sen 26 c artiklan 3 kohdan,
   sekä katsoo seuraavaa:
   
               (1)
            
            
               Geneettisesti muunnetun maissin MON 810 viljelylle myönnettiin alun perin lupa neuvoston direktiivin 90/220/ETY (2) nojalla komission päätöksellä 98/294/EY (3). Ranska myönsi 3 päivänä elokuuta 1998 yritykselle Monsanto Europe SA, jäljempänä ’Monsanto’, luvan saattaa markkinoille MON 810 -maissituotteita.
            
         
               (2)
            
            
               Heinäkuussa 2004 Monsanto ilmoitti MON 810 -maissinsiemenet viljelyä varten ”olemassa olevina tuotteina” Euroopan parlamentin ja neuvoston asetuksen (EY) N:o 1829/2003 (4) 20 artiklan 1 kohdan a alakohdan siirtymäsäännösten nojalla. Tämän johdosta niiden markkinoille saattamista voitiin jatkaa ”olemassa olevia tuotteita” koskevan järjestelyn mukaisesti asetuksen (EY) N:o 1829/2003 nojalla.
            
         
               (3)
            
            
               Huhtikuussa 2007 Monsanto haki MON 810 -maissin viljelylle myönnetyn luvan uusimista asetuksen (EY) N:o 1829/2003 23 artiklan nojalla. Kyseisen asetuksen 23 artiklan 4 kohdan mukaisesti luvan voimassaoloaikaa jatketaan automaattisesti siihen asti, kunnes sen uusimisesta tehdään päätös.
            
         
               (4)
            
            
               Euroopan parlamentin ja neuvoston direktiivillä (EU) 2015/412 (5) otettiin käyttöön mahdollisuus, jonka mukaan jäsenvaltio voi vaatia, että jo myönnetyn viljelyluvan maantieteellistä soveltamisalaa mukautetaan siten, että kyseisen jäsenvaltion koko alue tai sen osa jätetään viljelyn ulkopuolelle. Tällaiset vaatimukset oli määrä esittää 2 päivästä huhtikuuta 2015 alkaen 3 päivään lokakuuta 2015.
            
         
               (5)
            
            
               Yhdeksäntoista jäsenvaltiota vaati direktiivin 2001/18/EY 26 c artiklan nojalla MON 810 -maissin viljelyn kieltämistä koko alueellaan tai sen osalla. Komissio vastaanotti nämä vaatimukset ennen 3 päivää lokakuuta 2015: 3 päivänä heinäkuuta 2015 Latvialta; 27 päivänä heinäkuuta 2015 Kreikalta; 15 päivänä syyskuuta 2015 Ranskalta; 17 päivänä syyskuuta 2015 Kroatialta; 18 päivänä syyskuuta 2015 Itävallalta; 21 päivänä syyskuuta 2015 Unkarilta; 23 päivänä syyskuuta 2015 Alankomailta ja Belgialta; 24 päivänä syyskuuta 2015 Puolalta; 25 päivänä syyskuuta 2015 Liettualta ja Yhdistyneeltä kuningaskunnalta; 30 päivänä syyskuuta 2015 Bulgarialta, Saksalta ja Kyprokselta; 1 päivänä lokakuuta 2015 Tanskalta ja Italialta; sekä 2 päivänä lokakuuta 2015 Luxemburgilta, Maltalta ja Slovenialta.
            
         
               (6)
            
            
               Kaikki komission vastaanottamat vaatimukset koskivat asianomaisten jäsenvaltioiden koko aluetta lukuun ottamatta Belgiaa, joka ilmoitti vaatimuksensa kattavan ainoastaan Vallonian alueen, ja Yhdistynyttä kuningaskuntaa, joka ilmoitti vaatimuksensa kattavan ainoastaan Pohjois-Irlannin, Skotlannin ja Walesin alueet. Saksan vaatimus ei koske viljelyä tutkimustarkoituksiin.
            
         
               (7)
            
            
               Komissio esitti kaikki asianomaisten jäsenvaltioiden vaatimukset Monsantolle. Monsanto ei vastustanut mitään näistä vaatimuksista direktiivin 2001/18/EY 26 c artiklan 3 kohdassa sallitussa 30 päivän määräajassa eikä näin ollen vahvistanut MON 810 -maissin viljelyluvan maantieteellistä soveltamisalaa. Kyseisen direktiivin 26 c artiklan 3 kohdan mukaisesti MON 810 -maissinsiemenille viljelyä varten myönnetyn luvan maantieteellistä soveltamisalaa olisi sen vuoksi mukautettava asianomaisten jäsenvaltioiden vaatimusten mukaisesti soveltamatta asetuksen (EY) N:o 1829/2003 35 artiklan 2 kohdassa tarkoitettua menettelyä.
            
         
               (8)
            
            
               Tällä päätöksellä ei rajoiteta päätöstä, joka tehdään luvan uusimisesta asetuksen (EY) N:o 1829/2003 23 artiklan mukaisesti.
            
         
               (9)
            
            
               Kaikki asiaankuuluva tieto MON 810 -maissia koskevasta luvasta olisi kirjattava asetuksessa (EY) N:o 1829/2003 säädettyyn yhteisön muuntogeenisten elintarvikkeiden ja rehujen rekisteriin, ja jäsenvaltioille ilmoitetaan tästä päätöksestä,
            
         ON HYVÄKSYNYT TÄMÄN PÄÄTÖKSEN:
   1 artikla
   Kielletään geneettisesti muunnetun maissin (Zea mays L.) MON 810 viljely alueilla, jotka luetellaan tämän päätöksen liitteessä.
   2 artikla
   Tässä päätöksessä esitetyt tiedot on kirjattava asetuksen (EY) N:o 1829/2003 28 artiklassa tarkoitettuun yhteisön muuntogeenisten elintarvikkeiden ja rehujen rekisteriin.
   3 artikla
   Tämä päätös on osoitettu yritykselle Monsanto Europe SA, Avenue de Tervuren, 270 – 272, 1150 Bryssel, Belgia.
   
      Tehty Brysselissä 3 päivänä maaliskuuta 2016.
      
         
            Komission puolesta
         
         Vytenis ANDRIUKAITIS
         
            Komission jäsen
         
      
   
   
      (1)  EYVL L 106, 17.4.2001, s. 1.
   
      (2)  Neuvoston direktiivi 90/220/ETY, annettu 23 päivänä huhtikuuta 1990, geneettisesti muunnettujen organismien tarkoituksellisesta levittämisestä ympäristöön (EYVL L 117, 8.5.1990, s. 15).
   
      (3)  Komission päätös 98/294/EY, tehty 22 päivänä huhtikuuta 1998, geneettisesti muunnetun maissin (Zea mays L. linja MON 810) saattamisesta markkinoille neuvoston direktiivin 90/220/ETY mukaisesti (EYVL L 131, 5.5.1998, s. 32).
   
      (4)  Euroopan parlamentin ja neuvoston asetus (EY) N:o 1829/2003, annettu 22 päivänä syyskuuta 2003, muuntogeenisistä elintarvikkeista ja rehuista (EUVL L 268, 18.10.2003, s. 1).
   
      (5)  Euroopan parlamentin ja neuvoston direktiivi (EU) 2015/412, annettu 11 päivänä maaliskuuta 2015, direktiivin 2001/18/EY muuttamisesta siltä osin kuin on kyse jäsenvaltioiden mahdollisuudesta rajoittaa muuntogeenisten organismien viljelyä tai kieltää se alueellaan (EUVL L 68, 13.3.2015, s. 1).
   
      LIITE
      
         ALUEET, JOILLA MON 810 -MAISSIN VILJELY ON KIELLETTY
      
      
                  (1)
               
               
                  Vallonia (Belgia);
               
            
                  (2)
               
               
                  Bulgaria;
               
            
                  (3)
               
               
                  Tanska;
               
            
                  (4)
               
               
                  Saksa (lukuun ottamatta tutkimustarkoituksia);
               
            
                  (5)
               
               
                  Kreikka;
               
            
                  (6)
               
               
                  Ranska;
               
            
                  (7)
               
               
                  Kroatia;
               
            
                  (8)
               
               
                  Italia;
               
            
                  (9)
               
               
                  Kypros;
               
            
                  (10)
               
               
                  Latvia;
               
            
                  (11)
               
               
                  Liettua;
               
            
                  (12)
               
               
                  Luxemburg;
               
            
                  (13)
               
               
                  Unkari;
               
            
                  (14)
               
               
                  Malta;
               
            
                  (15)
               
               
                  Alankomaat;
               
            
                  (16)
               
               
                  Itävalta;
               
            
                  (17)
               
               
                  Puola;
               
            
                  (18)
               
               
                  Slovenia;
               
            
                  (19)
               
               
                  Pohjois-Irlanti (Yhdistynyt kuningaskunta);
               
            
                  (20)
               
               
                  Skotlanti (Yhdistynyt kuningaskunta);
               
            
                  (21)
               
               
                  Wales (Yhdistynyt kuningaskunta).